《摸鱼儿·盘门晓发舟中忆媚波楼叠前韵》
清代·姚燮

恼无情、晓风一霎，碧烟遮断城树。篷窗半拓斜眠好，恨影浪花树聚。

秋几许。堕一枕凉云，梦湿芙蓉露。醒来又误。道呜咽琼筝，还歌子夜，瘦燕舵楼语。

怜侬否。谁赠洞庭芳杜。江潭憔悴徐庾。媚波楼上初三月，剩有鸳鸯飞度。

眉尚妩。料后夜凄凉，读到罗襟句。依依柔橹。算四岸遥山，一湖冷照，依旧送人去。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。